Color Line lukker ruten mellem Hirtshals og Oslo om 14 dage. Selskabet vil satse på Kiel-ruten og hurtigfærgerne mellem Kristiansand og Larvik til Hirtshals.

Om blot to uger vil danskere ikke længere kunne trille om bord på færgen i Hirtshals mod Oslo. Det norske rederi Color Line har nemlig valgt at sløjfe ruten og sælge færgen Prinsesse Ragnhild. - Det er en konsekvens af den satsning og de store investeringer, vi foretager i de nye Superspeed-færger, og så må vi konstatere, at økonomien i Osloruten har været negativ og forsat vil være det, siger Jacob Jensen, administrerende direktør, Color Line Danmark til TV2/NORD. Lukningen af Oslo-Hirtshals, som normalt har været en storsællert for Color Line, kommer efter en skuffende indtjening på overfarten, som i februar havde 14 procent færre passagerer end samme måned i fjor. Selskabet vil i stedet satse på ruten mellem Oslo og Kiel og de to hurtigfærger, der sejler fra Kristiansand til Hirtshals og Larvik. Color Line har de sidste fire år investeret over syv milliarder kroner i et nyt skib til Oslo-Kiel overfarten og nye hurtigfærger til og fra Danmark. - Nu kan vi koncentrere os fuldt ud om de fremtidige satsninger med en stabil udvikling med god trafik over en længere periode, sagde Trond Kleivdal, chef i Color Line. Den 1.515 passagerer store færge Prinsesse Ragnhild har siden januar sejlet mellem Oslo og Hirtshals, efter at den tidligere færge, Colour Festival, blev solgt. Omkring 300 ansatte står til at miste deres job med omlægningen. Det store antal passagerer, der har bestilt rejse til Prinsesse Ragnhild efter den 6. maj, vil nu blive tilbudt at rejse med en anden af Color Lines overfarter, mens øvrige rejsende vil blive kontaktet direkte eller via posten. Color Line fortsætter også overfarten mellem Sandefjord og Strømstad.